Vrou sterf ná botsing met kapers | Maroela Media
'n Wilde jaagtog tussen die polisie en kapers deur Kaapstadse strate het Maandag tragies geëindig vir Corné Welman (41).
Die Cape Times berig Welman was omstreeks 05:00 op pad na haar werk toe, toe die kapers 'n rooi verkeerslig verontagsaam en teen haar voertuig gebots het. Die voorval het op die hoek van Buitengracht- en Strandstraat plaasgevind.
Die twee kapers, onderskeidelik van Nyanga en Philippi, is na die ongeluk in hegtenis geneem. Hulle het hoofbeserings opgedoen.
Kaptein Frederick van Wyk, 'n polisiewoordvoerder, het aan die koerant gesê die polisie se blitspatrollie-eenheid het op 'n kapingvoorval van 'n groen Toyota Avanza in Nyanga reageer. "Die voertuig was onderweg na Kaapstad waar die blitspatrollie die voertuig opgespoor het. Die vermeende kapers het van die polisie probeer vlug en 'n hoëspoedjaagtog tot gevolg gehad. Die Avanza het teen 'n Opel Corsa by die kruising gebots," het hy gesê.
Die polisie het beslag gelê op ammunisie en 'n pistool waarvan die reeksnommer afgeskuur is. 'n Saak van moord word ondersoek.